Tra lis novitâts de edizion 2009 dal Forum Sociâl Mondiâl, che ca di cualchi zornade si inviarà a Bélém do Pará, inte aree amazoniche dal Brasîl, si varà un spazi tematic dedicât ae autodeterminazion. A gjestîlu e sarà, e ancje cheste e je une novitât, une organizazion catalane, ven a dî il CIEMEN, cu la poie de Agjenzie catalane de cooperazion pal svilup. In plui de autodeterminazion, il spazi pai dirits coletîfs dai popui – chest il so non uficiâl – si ocuparà ancje di lenghis minorizadis, popui natîfs e dirit ae tiere. La iniziative si davuelzarà ai 29, 30 e 31 di Zenâr cu la partecipazion di delegâts che a rapresentin une trentine di nazionalitâts cence stât dal mont, tant che catalans, bascs, galizians, cors, palestinês, curdis, tamil, mapuce, amazic, e v.i. Intant de iniziative si davuelzaran conferencis, taulis tarondis e confronts che a puartaran po a di une declarazion finâl sui argoments frontâts. Il coordenadôr dal progjet, Quim Arrufat (dal CIEMEN), al à dite che si vûl lavorâ par produsi des propuestis concretis e par sclarî che “nol esist un altri mont pussibil cence dal rispiet dal dirit ae autodeterminazion dai popui”. Par stâi daûr ai lavôrs dal spazi pai dirits coletîfs dai popui dal FSM al è stât ativât, propit ta chestis zornadis, un blog di pueste, che si lu cjate ta cheste direzion.
Font: Nationalia, 15/01/09
fur_Latn fra_Latn